Weduwee dood voor moordverhoorTony Strydom. (Foto: Zoutpansberger) Rieta Strydom (65), wat tereggestaan het op die moord op haar man, Tony, drie jaar gelede, is dood voordat sy verhoor kon word. Tony Strydom is in Julie 2016 doodgeskiet op ŉ kleinhoewe in die Ridgeway-omgewing buite Louis Trichardt, waar die gesin gewoon het. Daar is destyds bespiegel dat die voorval moontlik ŉ plaasaanval kon wees. Kol. Moatshe Ngoepe, polisiewoordvoerder in Limpopo, het gesê Rieta is op 18 Mei vanjaar in Standerton in Mpumalanga aan natuurlike oorsake dood. Verdere inligting oor haar dood is nie bekend nie. In April vanjaar het die polisie hul ondersoek na die moord op Strydom (45) as “ingewikkeld” bestempel nadat sy weduwee en een seun, Hendrik (25), in die hof op Louis Trichardt verskyn het in verband met sy skietdood amper drie jaar gelede. Die Zoutpansberger het vandeesweek berig Tony se ander seun, Pieter, het hom vroeër aan die polisie in Standerton oorgegee in verband met sy pa se dood. Hy is sedertdien op borgtog van R1 000 vrygelaat, het die koerant berig. Ngoepe het gesê die broers verskyn weer op 1 November in die hof.